Farg'onada pichoq bilan qurollanganlar aloqa kompaniyasiga hujum qildi

Farg'ona viloyati Oltiariq tumanida 19 fevral kuni pichoq bilan qurollangan bir guruh shaxslar bosqinchilik jinoyatini sodir qildi. Bu haqda Ichki ishlar vazirlgi huzuridagi Tergov departamenti axborot xizmati xabar berdi.
Ma'lum bo'lishicha, voqea soat 00:17 atrofida tumanning O'zbekiston ko'chasida sodir bo'lgan. Aniqlanishicha, pichoq bilan qurollangan noma'lum shaxslar uyali aloqa kompaniyasi dilerlik shoxobchasiga kirib, 21 yoshli T.Z.ga hujum qilgan.
Qayd etilishicha, guruh xodimga pichoq tirab, urib, shoxobchada bo'lgan 5 000 000 so'mni talon-toroj qilgan va hodisa joyidan yashiringan. Oqibatda T.Z. olgan tan jarohatlari bilan Oltiariq tuman tez tibbiy yordam markaziga murojaat qilgan. Shifoxonadan berilgan ma'lumotnomaga ko'ra, jabrlanuvchi burun suyagi yopiq sinishi, burun sohasi shilinishi jarohatini olgan.
Mazkur holat yuzasidan Oltiariq tuman IIB huzuridagi tergov bo'linmasi tomonidan noma'lum shaxslarga nisbatan Jinoyat kodeksining 164-moddasi (Bosqinchilik) 3-qismi “v” bandi bilan jinoyat ishi qo'zg'atilgan.
Olib borilgan tergov-tezkor harakatlari natijasida jinoyatni tumanda yashovchi 31 yoshli A.x., 30 yoshli E.O. va M.A.lar sodir qilgani aniqlanib, ulardan ashyoviy dalillar rasmiylashtirib olingan. Hozirda yuqoridagi shaxslar jinoyat ishida gumon qilinuvchi tariqasida jalb qilinib, protsessual tartibda ushlanishgan. Tergov harakatlari davom etmoqda.
Avvalroq Buxoroda nogiron erkakning uyiga bostirib kirib, o'g'rilik qilgan yigitlarga sud hukmi o'qilgani haqida xabar berilgandi. Ular 12,5 mln so'm pul va telefonlarni olib ketgan.